Sveinung Rotevatn

Sveinung Rotevatn (født 15. mai 1987 i Bergen) er en norsk jurist, politiker (V), 1. nestleder i Venstre og stortingsrepresentant fra 2021 innvalgt fra Hordaland. Han var klima- og miljøminister i Erna Solbergs regjering fra 2020 til 2021 etter å ha vært statssekretær for klima- og miljøminister Ola Elvestuen fra 2018, og i Justis- og beredskapsdepartementet, først under Sylvi Listhaug, deretter Tor-Mikkel Wara. Han var innvalgt på Stortinget fra Sogn og Fjordane 2013–2017 og var før dette leder i Unge Venstre 2010–2013.


== Bakgrunn og utdanning ==
Rotevatn vokste opp på Nordfjordeid i Vestland. Han gikk på Eid videregående skole, med utvekslingsår på Lethbridge Collegiate Institute i Lethbridge i Canada.
Rotevatn tjenestegjorde i musikktroppen til Hans Majestet Kongens Garde, og spiller piano og tverrfløyte.Han tok sin master i rettsvitenskap ved Universitetet i Bergen, og skrev masteravhandling om Stortingets kontroll med forvaltningen av statseide selskaper, med utgangspunkt i den såkalte VimpelCom-saken.I 2017 ble Rotevatn ansatt som advokatfullmektig i advokatfirmaet Steenstrup Stordrange (SANDS). Han fikk permisjon fra stillingen da han ble utnevnt som statssekretær i Erna Solbergs regjering. 


== Politisk arbeid ==
Rotevatn startet sin Unge Venstre-karriere som økonomiansvarlig i Bergen Unge Venstre da han begynte å studere ved Universitetet i Bergen i 2007. Han representerte Liberal Liste i studentparlamentet ved Universitetet i Bergen 2007–2009. Rotevatn ble valgt som sentralstyremedlem i Norges Unge Venstre i 2008, 1. nestleder i 2009 og leder i 2010. Hans lederperiode var preget av sterk medlemsvekst og fremgang ved skolevalgene.I 2009 var han valgkampsekretær for Sogn og Fjordane Venstre, hvor han også satt som fylkesstyremedlem fra 2009 til 2011. Rotevatn var innvalgt i Eid kommunestyre 2011–2013..
I 2012 ble Rotevatn kåret til årets europeer av Europeisk Ungdom. Han var styremedlem i Noregs Mållag 2012–2014.
Han ble valgt inn på Stortinget i 2013, som den yngste i historien fra Sogn og Fjordane. Han satt i arbeids- og sosialkomiteen og deltok i Stortingets delegasjon til EFTAs parlamentarikerkomité. Som stortingsrepresentant var Rotevatn sentral i arbeidet med ny arbeidsmiljølov. Han fikk også gjennomslag for å innføre doble statsborgerskap. 
I 2014 gav han ut boken Liberalisme på norsk hos Civita, der han blant annet skriver om frihandel, miljøpolitikk og velferdsstatens bærekraft.I 2016 ble han i boken Makteliten pekt på som en av Norges 252 mektigste personer. Sveinung Rotevatn har sittet i Venstres sentralstyre siden 2016. 
Den 24. januar 2020 ble Sveinung Rotevatn satt inn som Norges nye klima- og miljøminister etter at statsminister Erna Solberg gjorde omfattende endringer i regjeringen som følge av Frps uttreden av regjeringen. Under Rotevatns tid som statsråd forsterket Norge sitt klimamål, og regjeringen leverte en stortingsmelding med en klimaplan for 2021–2030. Sentralt i planen stod en varslet tredobling av CO²-avgiften. I tillegg lanserte Rotevatn en ny forvaltningsplan for alle norske havområder som slo fast en ny og strengere grense for petroleumsvirksomhet i Barentshavet. Under Rotevatns tid i klima- og miljødepartementet ble det også lagt frem en strategi for en grønn, sirkulær økonomi og foreslått ti nye nasjonalparker. Som klima- og miljøminister var Rotevatn også president i FNs 5. miljøforsamling. I 2020 stilte Rotevatn som kandidat til lederstillingen i partiet Venstre etter at Trine Skei Grande hadde opplyst at hun ønsket å gå av som partileder. Valgkomiteen innstilte Rotevatn som 1. nestleder, mens Guri Melby ble innstilt som leder, og slik endte også valget.
Rotevatn var i Stortingsvalget 2021 1. kandidat for Hordaland Venstre og ble innvalgt på utjevningsmandat. I april 2022 ble Rotevatn valgt som leder av Løvebakken Mållag.


== Stortingskomitéer ==
2021–2025: Medlem av Finanskomiteen og nestleder i Venstres gruppestyre
2013–2017: Medlem av Arbeids- og sosialkomiteen


== Referanser ==


== Eksterne lenker ==
(en) Sveinung Rotevatn – kategori av bilder, video eller lyd på Commons 
(no) Sveinung Rotevatn hos Stortinget 
(no) Sveinung Rotevatn hos Norsk senter for forskningsdata 
(no) "Blå hippie" – portrettintervju i Morgenbladet
(no) Flere vil ha Sveinung Rotevatn som ny partileder smp.no
(no) "Himmelen over Venstres Hus" - portrettintervju i Dagens Næringsliv.